b'\n_START_ARTICLE_\nViorica Elena Hu\xc8\x9ban\n_START_SECTION_\nBiografie\n_START_PARAGRAPH_\n\xc3\x8en 1938 a absolvit liceul la Cern\xc4\x83u\xc8\x9bi._NEWLINE_\xc3\x8en anul 1940 s-a mutat \xc3\xaempreun\xc4\x83 cu familia la Bucure\xc8\x99ti._NEWLINE_\xc3\x8en anul 1941 a realizat printre primele zboruri ca pasager, unul dintre ele fiind \xc3\xaempreun\xc4\x83 cu sora acesteia, Stela Hu\xc8\x9ban, pe un RWD-43 p\xc3\xa2n\xc4\x83 la Buz\xc4\x83u._NEWLINE_\xc3\x8entre 1941 \xc8\x99i 1942 s-a angajat ca secretar\xc4\x83 de pist\xc4\x83 la \xc8\x98coala de Zbor f\xc4\x83r\xc4\x83 Motor CFR, realiz\xc3\xa2nd \xc3\xaen anul 1942 primul s\xc4\x83u zbor._NEWLINE_Din noiembrie 1942 p\xc3\xa2n\xc4\x83 \xc3\xaen martie 1955 s-a angajat ca func\xc8\x9bionar\xc4\x83 la Direc\xc8\x9bia General\xc4\x83 a Avia\xc8\x9biei Civile. Pentru c\xc4\x83 avea un fizic pl\xc4\x83cut \xc8\x99i cuno\xc8\x99tea mai multe limbi str\xc4\x83ine (rus\xc4\x83, german\xc4\x83, francez\xc4\x83 \xc8\x99i englez\xc4\x83) i s-a propus \xc3\xaenscrierea la \xc8\x98coala de \xc3\x8enso\xc8\x9bitori de Bord, nou \xc3\xaenfiin\xc8\x9bat\xc4\x83. Pe data de 21 aprilie 1955 a sus\xc8\x9binut un examen - concurs de limbi str\xc4\x83ine, cultur\xc4\x83 general\xc4\x83 \xc8\x99i examen medical, ob\xc8\x9bin\xc3\xa2nd \xc3\xaen final primul brevet rom\xc3\xa2nesc \xc3\xaen aceast\xc4\x83 meserie. A urmat un curs de specializare la Bruxelles - Sebena recunoscut printr-un brevet interna\xc8\x9bional. \xc3\x8en urma acestui curs a ob\xc8\x9binut func\xc8\x9bia de instructor \xc8\x99i \xc8\x99ef\xc4\x83 a personalului \xc3\xaenso\xc8\x9bitor. Din martie 1955 p\xc3\xa2n\xc4\x83 \xc3\xaen 1974 a fost \xc3\xaenso\xc8\x9bitoarea de bord a companiei TAROM._NEWLINE_Viorica Hu\xc8\x9ban a avut un fiu, Constantin Hu\xc8\x9ban, comandor (colonel) - inginer specialist \xc3\xaen armament \xc8\x99i instrumente de bord.\n_START_SECTION_\nActivitate\n_START_PARAGRAPH_\nCa \xc3\xaenso\xc8\x9bitoare de bord a realizat 18.602 ore de zbor pe avioane: Li-2, IL-12, IL-14, IL-16, IL-18, IL-62, AN-24, 1-11 BAC._NEWLINE_Tot ca \xc3\xaenso\xc8\x9bitoare de bord a parcurs 8.602.000 km prin curse regulate \xc3\xaen Europa, prin curse speciale guvernamentale (charter), prin curse \xc3\xaen: Asia, China Vietnam, Pakista, India (New Dehli), Siria, Liban, Israel, Arabia-Saudit\xc4\x83, Katar, Japonia (Tokio), Hong-Kong, Birmania, Irkutzk - Siberia, Tailanda. \xc3\x8en Africa: Bengazi, Tripoli, Cairo, Las Palmas, Rabat. \xc3\x8en America: Los Angeles, Hawaii - Honolulu, New York, Mexic, Mexico - City, Acapulco._NEWLINE_\xc3\x8en perioada 11 decembrie 1969 - 7 ianuarie 1970 a participat \xc3\xaen cursa numit\xc4\x83 \xe2\x80\x9eMarele Raid\xe2\x80\x9d, care a \xc3\xaensemnat parcurgerea a 51.857 km \xc3\xaen 76,25 ore. S-au traversat trei oceane (Indian, Pacific, Atlantic), patru continente (Europa, Asia, America, Africa), 27 de \xc8\x9b\xc4\x83ri \xc8\x99i 5 m\xc4\x83ri. Ruta a fost: Bucure\xc8\x99ti, Istanbul, Karachi, New Dehli, Agra - Taj Mahal, Thailanda (Bangkok), Myanmar (Rangoon), Hong Kong, Malaysia, Japonia (Tokyo - Nagoya), insulele Wake, USA - Hawaii (Honolulu): Los Angeles, Ciudad de M\xc3\xa9xico, Acapulco, New York (Anul Nou 1970). Au urmat insulele Canare (Las Palmas), Roma, Istanbul \xc8\x99i Bucure\xc8\x99ti. Zborul a fost realizat cu o aeronav\xc4\x83 TAROM.\n_START_SECTION_\nEvenimente\n_START_PARAGRAPH_\nPe data de 24 februarie 1962, la 8.000 de metri deasupra Mediteranei, motoarele avionului IL-18 s-au oprit pe r\xc3\xa2nd, iar zborul 214, a aterizat for\xc8\x9bat, pe burt\xc4\x83, pe o plaj\xc4\x83 \xc3\xaen Paphos, Cipru. Avionul a fost pilotat de o femeie, Elena \xc8\x98enchea Popescu.'